_:ne99a31f2f00643658d494f38dffa9a63xb0
<http://schema.org/articleBody>
"Poslanik u NSRs Ramiz Salkić komentarisao je za sutra najavljenu posebnu sjednicu skupštine RS.\r\n\r\nKako je ranije saopšteno, bit će razmatrano šest tačaka, a među njima će se naći i tzv. izvještaj o Srebrenici, referendum, izborni zakon Rs...\r\n\r\nNakon sjednice najavljeno je održavanje i mitinga, kao odgovor vladajućih u Rs na zasjedanje Generalne skupštine UN-a, na kojem će biti razmatran Prijedlog rezolucije o Srebrenici.\r\n\r\nSalkić u razgovoru za Hayat kaže da lider Rs Milorad Dodik vodi politiku kontinuiteta koja je obojena separatizmom, odgajajući nove generacije na toj matrici, i nadajući se nekom boljem geopolitičkom trenutku da realizuje separatističke namjere.\r\n\r\n- S druge strane, NSRs ovom tačkom dnevnog reda kada je u pitanju genocid u Srebrenici i taj sramotni izvještaj koji je sačinila tzv. Međunarodna komisija, nastavlja kontinuitet negiranja genocida i veličanja ratnih zločinaca, suprotstavljajući se presudama Međunarodnog suda pravde i Međunarodnog krivičnog suda za bivšu Jugoslaviju ali i presudama Suda Bosne i Hercegovine.\r\n\r\nTime dodatno stvara teret kolektivne odgovornosti na pripadnike srpskog naroda u BiH, što sigurno nije u historijskom kontekstu a ni dugoročno interes srpskog naroda - govori Salkić.\r\n\r\nNaglašava da su mitinzi ustaljena praksa unutar srpskog naroda.\r\n\r\n- Mitinzi su nekakva historijska činjenica unutar srpskog naroda, oni na taj način jačaju pozicije svojih vođa, stvarajući im zaleđinu da čitav narod stoji iza njih.\r\n\r\nSjetimo se mitinga Slobodana Miloševića i drugih. Ovo je pokušaj ponavljanja te matrice, da se uvuče čitav jedan narod u sukobljavanje jednog pojedinca sa civiliziranim dijelom svijeta koji ne želi prihvatiti njegovu politiku koja se zasniva na separatizmu, negiranju Dejtonskog mirovnog sporazuma, genocida, veličanju ratnih zločinaca.\r\n\r\nSve to je politika koju zagovara i sprovodi Milorad Dodik, i ona je u svim ovim segmentima usmjerena ka narušavanju mira i stvaranju tenzija na ovim prostorima - dodao je Salkić."
<https://www.bosnamedia.info/2024/04/ramiz-salkic-dodik-stvara-teret-kolektivne-krivice-srpskom-narodu/>